Jismoniy tarbiya o‘qituvchilari (instruktor, kafedra mudirlari) faoliyati samaradorligini baholashning reyting tizimi to‘g‘risidagi nizomni tasdiqlash haqida

O‘zbekiston Respublikasi Prezidentining 2018-yil 5-martdagi PF-5368-son “Jismoniy tarbiya va sport sohasida davlat boshqaruvi tizimini tubdan takomillashtirish chora-tadbirlari to‘g‘risida”gi Farmoniga muvofiq buyuraman:
 1. Jismoniy tarbiya o‘qituvchilari (instruktor, kafedra mudirlari) faoliyati samaradorligini baholashning reyting tizimi to‘g‘risidagi nizom ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran kuchga kiradi.
 Ushbu Nizom davlat maktabgacha ta’lim tashkilotlarining jismoniy tarbiya instruktorlari, umumiy o‘rta ta’lim maktablari, akademik litsey va professional ta’lim muassasalarining jismoniy tarbiya o‘qituvchilari hamda oliy ta’lim muassasalarining jismoniy tarbiya o‘qituvchilari, kafedra mudirlarining (bundan buyon matnda pedagog kadrlar deb yuritiladi) faoliyati samaradorligini baholashning reyting tizimini belgilaydi.
 1. Pedagog kadrlar faoliyati samaradorligi reyting tizimi orqali har 5 yilda bir marta baholanadi.
 2. Pedagog kadrlar faoliyati samaradorligini reyting tizimi orqali baholashdan maqsad pedagog kadrlarning o‘quv fani bo‘yicha malakasi, dars o‘tish mahorati, ish faoliyati samaradorligini aniqlash, ta’lim sifatini yaxshilash orqali raqobatbardosh kadrlar tayyorlashga erishish, o‘quvchilarning (talabalar) fanlarni o‘zlashtirishida bo‘shliqlar hosil bo‘lishini oldini olish, ularni aniqlash va bartaraf etishdan iborat.
 3. Ishga yangi qabul qilingan pedagog kadrlar ishga qabul qilinganidan keyin 1 yildan so‘ng, oliy ta’lim muassasalari yoki professional ta’lim muassasalarini bitirib birinchi bor ishga kirganlar kasbiy faoliyatiga 3 yil to‘lgandan so‘ng pedagog kadrlar faoliyati samaradorligini baholashga jalb etiladi.
 4. Mehnatga layoqatsizlik varaqasi rasmiylashtirilgan holda uzoq muddat (uch oydan ortiq) davolanayotgan, homiladorlik, tug‘ish hamda bolani parvarishlash ta’tilidagi pedagog kadrlar ish faoliyatiga qaytganlariga 1 yil to‘lgandan so‘ng pedagog kadrlar faoliyati samaradorligini baholashga jalb etiladi.
 5. Pedagog kadrning faoliyati samaradorligining aniqlangan reytingi pedagog kadr bir ta’lim muassasasidan boshqasiga ishga o‘tganda saqlanadi.
 6. Pedagog kadrlar faoliyati samaradorligini aniqlash maqsadida Qoraqalpog‘iston Respublikasi Sportni rivojlantirish vazirligi, viloyatlar va Toshkent shahar sportni rivojlantirish bosh boshqarmalari (bundan buyon matnda hududiy boshqarmalar deb yuritiladi) boshliqlarining buyrug‘i bilan davlat maktabgacha ta’lim tashkilotlari, umumiy o‘rta, akademik litsey va professional ta’lim muassasalari, oliy ta’lim muassasalari (bundan buyon matnda tegishli ta’lim muassasalari deb yuritiladi) bilan kelishilgan holda kamida 9 kishidan iborat baholash komissiyalari (bundan buyon matnda komissiya deb yuritiladi) tuziladi.
 Komissiya tarkibi quyidagi tartibda shakllantiriladi:
 komissiya raisi — tegishli hududiy boshqarma boshlig‘i o‘rinbosari;
 komissiya a’zolari — davlat maktabgacha ta’lim tashkilotlari, xalq ta’limi, professional ta’lim, akademik litsey, oliy ta’lim muassasasi, sport federatsiyalarining hududiy bo‘limlari (hududda rivojlangan sport turi bo‘yicha) rahbar xodimlari hamda professor-o‘qituvchilari;
 komissiya kotibi — tegishli hududiy boshqarma mas’ul xodimi.
 Komissiya tarkibi har 5 yilda bir marta yangilanadi.
 7. Komissiya raisi:
 komissiya ishini tashkil etadi;
 komissiya a’zolarining vazifalarini belgilaydi;
 komissiya faoliyatini muvofiqlashtiradi va nazorat qiladi.
 Komissiya raisi mazkur Nizomda belgilangan boshqa vazifalarni ham bajaradi.
 8. Komissiya raisi pedagog kadrlar faoliyati samaradorligini baholashning adolatli, oshkoralik tamoyillari asosida o‘tkazilishi hamda natijalarning xolisligi uchun javobgar bo‘ladi.
 9. Pedagog kadrlar faoliyati samaradorligini baholashdan o‘tuvchi pedagog kadrlarning komissiya tarkibiga kiritilishi man etiladi.
 10. Komissiya o‘z faoliyatini mazkur Nizom va ta’lim mazmuniga qo‘yilgan Davlat ta’lim standartlari talablarini bajarishga yo‘naltirilgan boshqa qonunchilik hujjatlari asosida olib boradi.
 11. Pedagog kadrlar faoliyati samaradorligini baholash muddati, baholash shartlari va tartibi komissiya tomonidan bir oy oldin e’lon qilinadi.
 12. Komissiyaga pedagog kadrlar faoliyati samaradorligini baholashga doir hujjatlarni o‘z vaqtida, to‘liq va to‘g‘ri taqdim etilishini ta’minlash maqsadida tegishli ta’lim muassasalarida ta’lim muassasasi rahbarining buyrug‘i bilan shakllantiriladigan ekspert guruhi tuziladi.
 13. Ekspert guruhi kamida 5 kishidan iborat quyidagi tarkibda tuziladi:
 ekspert guruhi raisi — tegishli ta’lim muassasasi rahbari;
 ekspert guruhi a’zolari — pedagogik kengash qarori bilan tasdiqlangan kamida 2 nafar pedagog, kasaba uyushmasi raisi;
 ekspert guruhi kotibi — tegishli ta’lim muassasalari rahbarining o‘quv-tarbiyaviy ishlar bo‘yicha o‘rinbosari.
 14. Pedagog kadr tomonidan ekspert guruhiga quyidagi hujjatlar taqdim etiladi:
 pedagog kadrning ilmiy daraja yoki ilmiy unvon olganligini tasdiqlovchi hujjat nusxasi (agar mavjud bo‘lsa);
 pedagog kadrning malaka oshirganligi to‘g‘risidagi sertifikat nusxasi (agar mavjud bo‘lsa).
 15. Ekspert guruhi tomonidan taqdim etilgan hujjatlar asosida pedagog kadrning hujjatlar yig‘majildi tayyorlanib, komissiyaga taqdim etiladi.
 Hujjatlar yig‘majildida pedagog kadrning malaka oshirganligi to‘g‘risidagi sertifikat nusxasi, pedagog kadrning o‘quv yili davomida o‘tgan dars va ochiq darslari, pedagog kadr o‘quvchilarining (talabalar) fanlarni o‘zlashtirish reytingi va erishgan yutuqlari to‘g‘risidagi ma’lumotlarni aks ettiruvchi ma’lumotnoma mavjud bo‘lishi talab etiladi. Bunda ma’lumotnoma ekspert guruhi ekspert guruhi raisi va a’zolari tomonidan imzolangan holda komissiyaga taqdim etiladi.
 16. Ekspert guruhi tomonidan hujjatlar komissiyaga elektron shaklda taqdim etilishi mumkin.
 17. Komissiya tomonidan pedagog kadrning o‘quv fani bo‘yicha malakasi, dars o‘tish mahorati, ish faoliyati samaradorligini, jismoniy tarbiya sohasidagi texnika xavfsizligi qoidalarini bilish darajasini aniqlash maqsadida u bilan bevosita suhbat o‘tkaziladi.
 Suhbat jarayoni videotasvirga olinadi, berilgan savollar va javoblar maxsus (sahifalangan, tikilgan va muhrlangan) daftarda qayd etiladi.
 18. Suhbat natijalari asosida davlat maktabgacha ta’lim tashkilotlari pedagog kadrining faoliyati samaradorligi mazkur Nizomning 1-ilovasidagi mezonlar asosida, umumiy o‘rta ta’lim muassasasi pedagog kadrining faoliyati samaradorligi mazkur Nizomning 2-ilovasidagi mezonlar asosida, akademik litsey va professional ta’lim muassasasi pedagog kadrining faoliyati samaradorligi mazkur Nizomning 3-ilovasidagi mezonlar asosida, oliy ta’lim muassasasi pedagog kadrining faoliyati samaradorligi mazkur Nizomning 4-ilovasidagi mezonlar asosida baholanadi.
 19. Pedagog kadrlar faoliyati samaradorligi komissiya tomonidan quyidagi ballar yig‘indisi asosida 100 ballik tizimda butun sonlar bilan baholanadi:
 86 — 100 ball — faoliyat samaradorligi yuqori;
 71 — 85 ball — faoliyat samaradorligi o‘rta;
 56 — 70 ball — faoliyat samaradorligi qoniqarli;
 0 — 55 ball — faoliyat samaradorligi qoniqarsiz.
 20. Komissiya pedagog kadrning faoliyati samaradorligini baholash natijalari bo‘yicha mazkur Nizomning 5-ilovasiga muvofiq shaklda qaror qabul qiladi.
 Komissiya qarori, agar ovoz berishda komissiya tarkibidagi a’zolarning kamida uchdan ikki qismi qatnashgan bo‘lsa, vakolatli hisoblanadi.
 Qarordan nusxa pedagog kadrning ish joyidagi shaxsiy hujjatlari yig‘majildida saqlanadi.
 21. Komissiya pedagog kadrning faoliyati samaradorligini baholash natijalarini 3 kun ichida O‘zbekiston Respublikasi Sportni rivojlantirish vazirligiga yuborishi lozim. 
 O‘zbekiston Respublikasi Sportni rivojlantirish vazirligi tomonidan pedagog kadrning faoliyati samaradorligini baholash reytingining elektron bazasi yuritiladi.
 22. Komissiya qaroridan norozi bo‘lgan pedagog kadr baholash natijalari e’lon qilingan kundan boshlab 3 kun ichida hududiy boshqarmalar boshliqlarining buyrug‘i bilan tuziladigan apellatsiya komissiyasiga yoki sudga yozma ravishda shikoyat berish huquqiga ega.
 23. Apellatsiya komissiyasi tarkibiga baholash komissiyasi faoliyatida ishtirok etmagan hududiy boshqarmalar xodimlari orasidan komissiya raisi va kamida 3 nafar a’zo kiritiladi.
 24. Pedagog kadrning apellatsiya shikoyatini ko‘rib chiqishda pedagog kadr ishtirok etish huquqiga ega.
 25. Apellatsiya komissiyasi 24 soat ichida apellatsiya shikoyatlarini ko‘rib chiqadi. Bunda apellatsiya komissiyasi pedagog kadrning suhbat natijalari yozilgan videotasvirlarni qayta tekshirish orqali baholash komissiyasi tomonidan qo‘yilgan ballning to‘g‘riligiga baho beradi va uning natijasi bo‘yicha tegishli qaror qabul qiladi. Qarorda pedagog kadrning apellatsiya shikoyatini qanoatlantirish yoki qanoatlantirishni rad etish masalasi ko‘rsatiladi.
 Qaror 24 soat ichida pedagog kadrga hamda baholash komissiyasiga yetkazilishi lozim.
 26. Mazkur Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javobgar bo‘ladi.
 27. Mazkur Nizom Maktabgacha ta’lim vazirligi, Xalq ta’limi vazirligi, Oliy va o‘rta maxsus ta’lim vazirligi, Oliy va o‘rta maxsus ta’lim vazirligining Kasb-hunar ta’limi markazi, Vazirlar Mahkamasi huzuridagi Ta’lim sifatini nazorat qilish inspeksiyasi bilan kelishilgan.